พร็อพเทรดลุยเอง!โมนิก้าและทีมงาน
*บรรยากาศการลงทุนวานนี้มีหลากเรื่อง หลายรสชาติ ผสมปนเปกับดราม่าเล็กๆ น้อยๆ ตามประสานักลงทุนที่ถนัดเล่นแบบ “เล็กสั้น ขยันซอย” เดี๊ยนถึงแอบกระซิบแฟนคลับตั้งแต่วันก่อนว่า เกมโหด!พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมการเงิน ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นที่ขึ้นในวันนี้ วันถัดไปก็ทรุดตัวลงแล้วเจ้าค่ะ
11 ก.พ. 2559

*บรรยากาศการลงทุนวานนี้มีหลากเรื่อง หลายรสชาติ ผสมปนเปกับดราม่าเล็กๆ น้อยๆ ตามประสานักลงทุนที่ถนัดเล่นแบบ “เล็กสั้น ขยันซอย” เดี๊ยนถึงแอบกระซิบแฟนคลับตั้งแต่วันก่อนว่า เกมโหด!พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมการเงิน ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นที่ขึ้นในวันนี้ วันถัดไปก็ทรุดตัวลงแล้วเจ้าค่ะ
*งานนี้ถึงอย่าไปหาเหตุผลที่แท้จริงที่ทำให้หุ้นขึ้นเลย เพราะสิ่งที่เกิดขึ้นในเที่ยวนี้มันเป็นเพียงแค่กระแส ยังไม่ใช่ของแท้ทั้งแท่งที่ทำให้นักเล่นใส่กันเต็มเหนี่ยว วานนี้ถึงเห็นรายการทุบดัชนีลงไปถึง1,296.02 จุด ก่อนจะดันขึ้นมาปิดที่ 1,304.74 จุด บวกไป 0.78 จุด ด้วยมูลค่าการซื้อขาย 3.08 หมื่นล้านบาท “โมนิก้า” มองในมุมไหน ด้านไหน ก็เป็นเกมชักเย่อธรรมดาๆ ไม่มีอะไรที่เป็นพิเศษนะคะ
*ส่วนที่พิเศษจริงๆ น่าจะเป็นพร็อพเทรด (ป๊อปเทรด หรือปอบผีฟ้า) เข้ามาเก็บหุ้นไป 2.50 พันล้านบาท บวกกับได้แรงหนุนจากแมงเม่าอีก 1 พันล้านบาท มันเป็นเกมชิงไหวชิงพริบของกลุ่มนักเล่นสถาบัน และเพื่อให้เป็นไปตามคำทำนายของเหล่าโบรกเกอร์ที่ออกตัวแรงกันถ้วนหน้าว่า เป้าดัชนี 1,500 จุด!จึงต้องทำให้คนอื่นดูว่า การเข้ามาซื้อหุ้นในครั้งนี้เป็นผลมาจากความมั่นใจที่ล้นปรี่พะยะค่ะ
*ฉะนั้นอย่าได้ถามถึงเหตุผลที่ทำให้หุ้น ADVANC กับ INTUCHควงคู่กันหวานแหววกระดิ่งแมวตั้งแต่ช่วงบ่าย เพราะของมันเห็นกันอยู่แล้วว่า ราคาหุ้นค่อนข้างถูกเกินไป! แถมบรรดาพร็อพเทรดพูดกรอกหู “ทุกเช้า ทุกเย็น” สองตัวนี้คือ top pickพ่วงด้วยตำแหน่งปันผลแจ่มแจ๋ว หุ้นเลยเคลื่อนตัวออกจากฐานอย่างช้าๆ ซึ่งเป็นโอกาสทองของคนที่เข้าใจกิมมิคของการเล่นรอบ “โมนิก้า” ถึงมองราคาปิดที่ 167.50 บาท กับราคาปิดที่ 55.25 บาท ยังมีแก๊ปให้เล่นต่อ! เพราะยอดเดิมอยู่ที่ 173 บาท กับ 58 บาทนะจะบอกให้
*ไหนๆ เม้าท์ถึงหุ้นตัวนี้ขึ้นมาทั้งที “โมนิก้า” ขอสานต่อไปยัง DTACเพื่อกระตุ้นต่อมความห้าวของนักเล่นสักหน่อย หลังพรายกระซิบแอบไปเห็นรีเสิร์ชของฝรั่งมังค่าเจ้าหนึ่ง ได้มีการพูดถึงหุ้นสื่อสารรายนี้อย่างสวยหรู พร้อมกับให้เป้าหมายสูงถึง 75 บาท ขณะที่ราคาปิดล่าสุดอยู่แค่ 33.50 บาท บวกไป 1.50 บาท หรือขึ้นไป 4.70% ด้วยมูลค่า 616 ล้านบาท มันเย้ายวนใจสุดๆ ก่อนจะไปถึงตรงนั้น..เอาให้ผ่าน 37 บาทก่อนดีไหมตัวเองเจ้าค่ะ
*เช่นเดียวกับในรายของน้อง BEMถ้ามองในภาพที่หุ้นกำลังฟอร์มตัวขาขึ้นอย่างช้าๆ “โมนิก้า” ถือเป็นจังหวะที่นักเล่นมีสไตล์ “พูดน้อยต่อยหนัก” ควรหันมามองเป็นกรณีพิเศษ และเหตุผลอย่างที่รู้กันโดยทั่วไปว่า “เฮียปลิว” จัดกระบวนทัพในครั้งนี้ อาเฮียไม่ได้จัดเล่นๆ ซึ่งเป็นรหัสมอร์สที่ผู้เล่นต้องไปถอดความกันเอาเอง แถมวานนี้หุ้นวิ่งขึ้นมาปิดที่ 5.40 บาท บวกไป 0.15 บาท หรือขึ้นไป 2.90% โดยที่ยอดครั้งก่อนอยู่ที่ 5.80 บาท..น่าสนไหม?
*เม้าท์ถึงเรื่องนี้ชวนให้นึกถึง WICEเพราะเป็นหุ้นอีกหนึ่งตัวที่พยายามทลายกำแพงที่ขวางอยู่ตรงบริเวณ 3.20 บาท ซึ่งก็ทำได้สำเร็จตามที่มุ่งหวัง แต่น่าเสียดายที่แท่งเทียนดันเกิดสัญญาณค้อนหัวกลับ พร้อมกับอ่อนตัวลงมาปิดที่ 3.36บาท บวกไป 0.06 บาท ด้วยมูลค่าการซื้อขายที่หนาแน่นแบบนี้..ตามตำราเขาบอกไว้ว่า หุ้นจะอ่อนตัวลงมาทดสอบแนวรับด้านล่าง ก่อนจะถีบตัวขึ้นไปอีกรอบ จึงต้องเล็งให้ดีๆ นะจ๊ะ
*เช่นเดียวกับในรายของ TACCหากมองตามเกมที่เกิดขึ้นในเที่ยวนี้บอกได้เลยว่า ไม่ธรรมดาอย่างแน่นอน! แม้ในช่วงที่ผ่านมาจะโดนถล่มอย่างหนัก จนหุ้นร่วงลงจากยอดที่ทำไว้บริเวณ 6.60 บาท ก่อนจะลงไปทำจุดต่ำสุดที่ระดับ 5.70 บาทเมื่อวานนี้ แต่สุดท้ายหุ้นตีกลับขึ้นมาปิดเสมอตัวที่ 6 บาท ด้วยมูลค่าการซื้อขายที่พอประมาณ แสดงว่ามีคนทยอยเก็บของเข้าพอร์ต หลังจากหุ้นไม่สามารถขึ้นไปทำ highจึงอยู่ในช่วงของการย่ำฐานเพื่อเทคตัวขึ้นไปใหม่พะยะค่ะ
*ส่วนคนที่ชอบเล่นตามน้ำในแบบเทคนิคสวย วอลุ่มเริ่มมา “โมนิก้า” ขอเม้าท์ถึง AJDสักหน่อยดีกว่า! เพราะเป็นหุ้นที่โดนใจขาซิ่งอย่างแรง บวกกับตลอดทั้งวันมีการยื้อหุ้นกันไปมาแบบสุดติ่ง ก่อนจะลงเอยที่ระดับ 1.11บาท บวกไป 0.07บาท หรือขึ้นไป 6.70% ด้วยมูลค่า 200 ล้านบาท มันเป็นจังหวะที่เหมาะต่อการบวกเต็มๆ หลังหุ้นขึ้นมายืนเหนือเส้น 10 วันที่บริเวณ 1.10 บาท เลยมองแนวต้านถัดไปที่ 1.24 บาทได้เลยกระมั้ง..งานนี้ไม่ได้บอกให้เชื่อ แต่อยากให้ดูด้วยตาตัวเองเจ้าค่ะ
*สำหรับรายที่มาแบบเงียบๆ ไม่มีโฆษณาชวนเชื่อ ขอชายตาหวานให้หุ้นป้ายบิลบอร์ดอย่าง AQUAราคาหุ้นทะยานขึ้นมาปิดที่ 0.76 บาท บวกไป 0.05 บาท หรือขึ้นไป 7%  “โมนิก้า” สงสัยว่า เป็นการเด้งรับซีอีโอหญิงคนใหม่ งานนี้แมงเม้าท์กระซิบเบาๆ ผ่านริมฝีปากน้อยๆ  “ของจริง”เพราะนอกจากมีความชำนาญในธุรกิจสื่อโฆษณาเป็นทุนเดิมอยู่แล้ว นางยังเป็นนักปั้นแสงอาทิตย์ระดับพระกาฬอีกด้วย..ไม่เชื่อลองกริ๊งกร๊างไปคอนเฟิร์มกับเจ้าตัวก็ได้ เดี๋ยวจะหาว่า มีดีแล้วไม่บอกกันเลย..ทราบแล้วเปลี่ยน!
*ป.ล.หากมองเกมให้ขาดจะรู้ว่า ปอบผีฟ้าเข้ามาเที่ยวนี้น่าจะมีนัยสำคัญไม่ใช่น้อย และขอฟันธงว่า ดัชนีจะถีบตัวขึ้นไปอีก!